Hei alle sammen.

Her kommer en liten oppdatering fra MS-sykepleiere på Nasjonal kompetansetjeneste for MS ved Haukeland universitetssykehus.

Alle kompetansetjenestene i landet er under vurdering vedrørende drift og hvordan vi skal organiseres for fremtiden. Det vektlegges nasjonal kompetansebygging, og ikke hvilket bidrag vi gir til oppfølgningen av MS-pasientene lokalt. Dette er ansvaret til nevrologisk avdeling, og ikke til MS-kompetansetjenesten. For å oppfylle målene som vi har fått fra Helsedirektoratet, har dermed MS-Kompetansetjenesten nå mindre ressurser tilgjengelig til å følge opp MS-pasientene innen vårt eget helseforetak..

Dette gjør at vi har måttet omorganisere oss. Lokalt her på sykehuset, så merker dere nok vår endring i at vi er mindre tilgjengelige her ved MS-kompetansetjenesten. Anne Britt jobber nå kun 20% som MS-sykepleier. Hun er ellers knyttet opp til MS-registeret og jobber mye med kvalitetsforbedringsprosjekter, blant annet for å kartlegge hvor «flaskehalser» i vår avdelinger er. Dette for å bedre flyten internt i avdelingen for dere. Randi har i høst et vikariat ved Lærings og mestringssentret (LMS) i 60%. Hun er her nå kun i 40%. Hildegunn, som også er uroterapeut, vikarier for henne i 60% i høst. Her ved sykehuset ble det i 2017 innført mulighet for å bruke dialogmeldinger i kommunikasjon med sykepleiere her ved kompetansetjenesten. Dette er et tilbud som er kommet for å bli, og dere har mulighet for å kontakte MS-sykepleier rett fra deres journal. I og med at vi ikke lenger er så tilgjengelige på telefonen, så er dette er godt hjelpemiddel for å nå oss. Både av praktiske og juridiske grunner er det ønskelig fra sykehuset side at dere benytter denne muligheten ved spørsmål. Henvendelsene fra dere vil da bli loggført i journal og håndtert på en sikker og god måte. Dere logger deg inn på «helsenorge.no» og velger «Helsefaglig kontakt MS-sykepleier» fra deres helsekontakter. Der kan dere skrive spørsmål og sende dem til MS kontaktsykepleier. Da finner vi henvendelsene som kommer fra dere.

Nevrologisk avdeling ønsker å fortsatt sikre en god oppfølging av pasientene «våre», i samarbeid med kompetansetjenesten. Det ble høsten 2018 etablert en sykepleiepoliklinikk lokalisert på nevrologisk poliklinikk hver fredag, driftet av sykepleiere ved Nevrologisk avdeling post 1 (Dagposten). Denne poliklinikken vil i samarbeid med legene ved nevrologisk avdeling ha ansvar for å følge opp den medisinske behandlingen. Sykepleierne ved dagposten vil etter hvert også svare på en del av de dialogmeldingene dere sender. Spesielt de spørsmål som har med medisiner, bivirkninger, tid for neste medisinpåfylling osv. Spørsmål om MR og timeavtaler til leger på poliklinikken, bestilling av drosje mm, vil bli håndtert av kontorpersonalet på poliklinikken, da det er de som har mest oversikt over timer og ressurser i poliklinikken. Vi sykepleiere ved kompetansetjenesten vil fortsatt svare på dialogmeldinger om symptomer, rehabilitering og generelle spørsmål på telefon 55975123.

Vennlig hilsen Randi, Anne Britt og Hildegunn